E-tol uitspraak word gelewer | Maroela Media
E-tol uitspraak word gelewer
Die Wes-Kaapse hooggeregshof sal na verwagting Donderdag uitspraak lewer of e-tolwetgewing ongrondwetlik en ongeldig is.
Regter Owen Rogers het verlede week Woensdag die uitspraak uitgestel. Hy het gesê hy moet besin oor argumente oor die Wysigingswet op Vervoer en Verwante Sake.
Die Demokratiese Alliansie het die hof genader om die wysigings ongrondwetlik en ongeldig te verklaar, aangesien die behoorlike prosedure nie gevolg is om terugvoer van provinsies te kry nie. Die wet is as 'n artikel 75-wet goedgekeur, dus 'n gewone wet wat nie provinsies raak nie, in plaas van 'n artikel 76-wet wat wel provinsies raak.
Die respondente in die aansoek is president Jacob Zuma, speaker van die Nasionale Vergadering Max Sisulu, voorsitter van die Nasionale Raad van Provinsies Mninwa Mahlangu, minister van vervoer Dipuo Peters, die Suid-Afrikaanse Nasionale Padagentskap (Sanral) en die Nasionale Tesourie. -SAPA